Апэжыхьым и лIыгъэ
Республикэм МафIэсым пэщIэтынымкIэ и къэрал IуэхущIапIэм и унафэщI Борэн МуIэед къыбгъэдэкI фIыщIэ тхылъ иратыжащ мафIэсым хахуагъэ къыщызыгъэлъэгъуа, къэрал кIуэцI къулыкъум и капитан Апэжыхь Алим, МВД-м и лэжьакIуэм.
2017 гъэм мазаем и 26-м Апэжыхь Алим Анзорей къуажэм дэт и унэм щыIэт. Абы и гъунэгъум и унэм напIэзыпIэм мафIэ къыщIэнащ икIи псынщIэу пэш псоми нэсащ. МафIэм япэу гу лъызыта я нысэр мафIэсгъэункIыфI IэнатIэм псэлъащ, итIанэ я гъунэгъухэм еджэу хуежьащ, езыр-езыру къыщIэмыкIыфыну нанэр унэм къыщIэхын хуейти.
Япэу нэсащ капитан Апэжыхьыр. Iэнкун мыхъуу, пэшхэм Iугъуэшхуэ зэрыщIэтым къимыгъэувыIэу, ар унэм щIыхьэри мафIэм къыхихащ зи ныбжь хэкIуэта цIыхубзыр.
Гузэвэгъуэм хахуагъэрэ лIыгъэрэ къыщызыгъэлъэгъуа Апэжыхьым, дауи фIыщIэшхуэ хуэфащэщ.
БАХЪСЭН Ланэ.
